  Майя Бывальцева Удмуртиысь йӧскалык театр «Бадӟым гастрольёс» программа улсын Коми-Пермяк автоном округысь Кудымкаре потаны дасяське. 25-тӥ но 26-тӥ шуркынмонэ отын «Алые паруса» мюзикл но «Царевна-Лягушка» выжыкыл возьматозы. Со сярысь ивортӥз театрысь литературая ёзэтэн кивалтӥсь Наталия Панфилова. Нош кылем арняе Удмуртиысь йӧскалык театр Йошкар-Олаысь берытскиз. 11-тӥ но 12-тӥ шуркынмонэ пор йӧскалык театрлэн сцена вылаз «Эрико яратон» комедиез но «Царевна-Лягушка» выжыкылэз пуктӥзы. Гастрольёсын кыкез ик спектакльёсмы асьсэлэсь учкисьсэс шедьтӥзы но туж умой дунъямын вал. <…> Пусйизы усто пуктэмез, артистъёсмылэсь шудэмзэс, режиссёрлэсь шедьтосъёссэ, чебер костюмъёсты но декорациосты. Эшшо но ветлыны куризы. Наталия ПанфиловаСолэн верамезъя, таӵе гастрольёс театрлы но, артистъёслы но туж кулэ, уката ик егитъёслы. Мукет улосвылын спектакльёсты возьматон — со эшшо одӥг премьера кадь луэ. Со — мукет сцена, учкисьёсын мукет кусыпъёс. Театр гастрольёсын будэ, юнгес луэ, со творчествоын мар ке выльзэ утчаны мылкыд сётэ, шуэ Наталья Панфилова. Марий Элысь театрлэн кивалтӥсьёсызлы но учкисьёслы умой пумитамзы понна тау кариз Удмуртиысь йӧскалык театрлэн валтӥсь режиссёрез Алексей Ложкин. «Ми туж шупотӥськомы таӵе умой элькунэ вуэммылы. Тӥляд чебер карды, узыр йылолъёсты, сюлмо адямиосты», — вераз со. Вераны кулэ, Удмуртиысь но Марий Элысь театръёс кемалась эшъясько. Артистъёслэн кык поколениоссы одӥг дышетсконниын — Щепкин нимо училищеын тодон-валанъёс басьтӥзы. Со сяна, Удмуртиысь йӧскалык театр Йошкар-Олаын ортчылӥсь финн-угор театръёслэн «Майатул» калыккуспо фестивалязы ялан пыриськылэ. Ватсалом, та нуналъёсы ик, 11 но 12-тӥ шуркынмонэ, пор театр Ижкарысь сцена вылын «Любовь и голуби» но «В некотором царстве…» спектакльёссэ возьматӥз. Нош 28-тӥ но 29 шуркынмонэ Удмуртиысь укисьёс Коми-Пермяк округысь театрлэсь «Уйди-уйди» но «Гадкий УтёнОК» спектакльёссэ дунъяны быгатозы. Йӧскалык театръёслэн вошъяськон гастрольёссы Россиысь лулчеберетъя министерстволэн но Гастроль ужлы юрттонъя федерал центрлэн «Бадӟым гастрольёс» программазы улсын радъяське. Удмуртиысь йӧскалык театр вошъяськон гастрольёсы нырысьсэ пыриське.  Тегъёс: Лулчеберет Ижкар Театр Удмуртия  